Szám: 1-11/2025. 11. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. november 26-i rendkívüli, nyilvános ülésére**

**Tárgy:** Zalavíz Zrt. 2026. évi belső ellenőrzési tervének jóváhagyása

**Tisztelt Képviselő-testület!**

Az Észak-zalai Víz- és Csatornamű Zártkörűen Működő Részvénytársaság (8900 Zalaegerszeg, Balatoni út 8.) (a továbbiakban: Szolgáltató) 2025. október 28-án érkezett megkeresésében az alábbiakról tájékoztatta Önkormányzatunkat, mint Zalavíz Zrt. részvényes önkormányzatot:

„A köztulajdonban álló gazdasági társaságok belső kontrollrendszeréről szóló 339/2019. (XII.23.) Kormány rendelet (továbbiakban: Kormányrendelet) 15. § (1) bekezdése előírja a tárgyévet követő évre vonatkozó éves ellenőrzési terv készítési kötelezettséget a Zalavíz Zrt. részére is, melyet a Felügyelőbizottság a köztulajdonban álló gazdasági társaság első számú vezetője és a tulajdonosi jogokat gyakorló véleményének figyelembevételével hagy jóvá tárgyévet megelőző év december 31-ig.”

Ennek jogszabályi alapját a Kormányrendelet 15.§ (1) bekezdésének b) pontja adja, miszerint:

*„****15. §*** *(1) A belső ellenőrzési vezető feladata:*

*b) a kockázatelemzéssel alátámasztott stratégiai és éves ellenőrzési tervek összeállítása, a felügyelőbizottság jóváhagyása után a tervek végrehajtása, valamint azok megvalósításának nyomon követése,”*

A Kormányrendelet 19.§-a meghatározza az éves ellenőrzési terv összeállítására vonatkozó eljárásrendet az alábbiak szerint:

***„19. §*** *A belső ellenőrzési vezető kockázatalapú éves ellenőrzési tervet állít össze, melyet a tárgyévet megelőző évben a köztulajdonban álló gazdasági társaság belső szabályzatában meghatározott határidőig benyújt a felügyelőbizottság részére. A belső ellenőrzési vezető az éves ellenőrzési tervet a felügyelőbizottság részére történő benyújtást megelőzően legkésőbb a tárgyévet megelőző év október 31. napjáig megküldi a köztulajdonban álló gazdasági társaság első számú vezetője és a tulajdonosi jogokat gyakorló szervezet vagy személy részére. A felügyelőbizottság a köztulajdonban álló gazdasági társaság első számú vezetője és tulajdonosi jogokat gyakorló szervezet vagy személy véleményének figyelembevételével a tárgyévet megelőző év december 31. napjáig jóváhagyja az éves ellenőrzési tervet.”*

Szolgáltató fent említett megkeresésében kérte Zalaszentgrót Város Önkormányzatát, mint a *tulajdonosi jogokat gyakorló* részvényes önkormányzatot, hogy a Kormányrendelet értelmében, az előterjesztés 1. sz. mellékletét képező 2026. évre vonatkozó belső ellenőrzési tervvel kapcsolatos véleményét juttassa el a Szolgáltató részére.

A Pénzügyi és Gazdasági Bizottság az előterjesztést a 2025. november 20-i ülésén megtárgyalta, a 101/2025. (XI.20.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést megtárgyalni, majd azt követően az alábbi határozati javaslatot elfogadni szíveskedjen.

**Határozati javaslat:**

Zalaszentgrót Város Önkormányzata Képviselő-testülete az Észak-zalai Víz- és Csatornamű Zrt. által készített és véleményezésre megküldött, jelen előterjesztés 1. számú melléklet szerinti kockázatalapú 2026. évi belső ellenőrzési tervet jóváhagyja.

A Képviselő-testület felkéri a jegyzőt, hogy a döntésről a határozat kivonat egy példányának megküldésével az Észak-zalai Víz- és Csatornamű Zrt. (8900 Zalaegerszeg, Balatoni út 8.) képviselőjét tájékoztassa.

Határidő**:** 2025. november 30.

Felelős**:** Dr. Simon Beáta jegyző

**Zalaszentgrót**, 2025. november 21.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |