Szám: 1-11/2025. 6. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. november 26-i rendkívüli, nyilvános ülésére**

**Tárgy:** A közterületek használatáról szóló 8/2014. (III. 28.) önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének 8/2014. (III. 28.) önkormányzati rendelete (a továbbiakban: rendelet) tartalmazza a közterületek használatának szabályait. A közterületek rendeltetéstől eltérő célú használatának engedélyezése szerződés megkötésével történik, a rendeletben meghatározott használati díj megfizetésével. A közterület használati díj mértékét a rendelet 1. számú melléklete tartalmazza.

2025. november 17. napjáig 30 db közterület használati szerződés megkötésére került sor. A szerződésekben megállapított közterület használati díj mértéke: bruttó: 1.064.536,- Ft.

A jelenleg érvényben lévő közterület-használati díjakat a T. Képviselő-testület a 13/2024. (XI.29.) számú rendeletének elfogadásával módosította 2025. január 1-jei hatállyal, amely a korábban alkalmazott díjtételek átlagosan 10%-os mértékű emelését tartalmazta. A jelenleg hatályos díjszabás és a 2026. január 01. napjától javasolt díjszabás jelen előterjesztés keretében kerül áttekintésre.

A fennálló szerződések megkötésének gyakorlata, a jelenlegi díjtételek és a környező városok közterületfoglalási gyakorlatát és összegeit felülvizsgálva, azok módosítására az alábbi javaslatot teszem:

A 2026. január 1-től a közterület-használat díjemelése kapcsán javaslom, hogy

1. az **állandó jellegű** hirdetőberendezések, vendéglátóipari előkert, kerthelyiség, illetve terasz célú közterület használat esetében **15 %-os**,
2. **egyéb állandó** **jellegű** közterülethasználat esetében **átlag 20%-os,**
3. **az alkalmi jellegű** igénybevétel esetén **átlag 20%-os** emelése kerüljön bevezetésre,
4. a minimális díjtétel **összege 7.000,- Ft** legyen**.**

A javasolt díjszabás az egyes tételeket érintően – a 2025. évben alkalmazott bruttó díjakkal összevetve – a következő:

|  |  |  |  |
| --- | --- | --- | --- |
|  | **Közterület-használat célja** | **Bruttó használati díj mértéke 2025. január 01. napjától** | **Bruttó használati díj mértéke 2026. január 01. napjától** |
|
|
| 1. | Hirdető berendezés, hirdetmény elhelyezése | **2.591,-** Ft/m2/hó | **2.980,-** Ft/m2/hó |
| 2. | Üzlet homlokzatával érintkező közterületen történő árubemutatás, önálló árubemutató vitrin, állvány elhelyezése | **2.591,-** Ft/m2/hó | **2.980,-** Ft/m2/hó |
| 3. | Tüzelőanyag, bútor, lakásfelszerelési cikk közterületi tárolása | **83,-** Ft/m2/nap, de minimum 6.000,- Ft | **100,-** Ft/m2/nap, de minimum 7.000,- Ft |
| 4. | Építőanyag, törmelék, konténer közterületi tárolása | **83,-** Ft/m2/nap, de minimum 6.000,- Ft | **100,-** Ft/m2/nap, de minimum 7.000,- Ft |
| 5. | Építési, felújítási munkálatokkal kapcsolatos állvány közterületi felállítása, építési munkaterület lehatárolása | **83,-** Ft/m2/nap, de minimum 6.000,- Ft | **100,-** Ft/m2/nap, de minimum 7.000,- Ft |
| 6. | Mozgóbolti árusítás | **1.384,-** Ft/hét | **1660,-** Ft/nap  de minimum 7.000,- Ft |
| 7. | Alkalmi, ünnepeket megelőző, valamint rendezvényekhez kapcsolódó árusítás | **1.080,-** Ft/m2/nap | **1.300,-** Ft/m2/nap |
| 8. | Vándorcirkuszi tevékenység folytatása | **318,-** Ft/m2/nap | **380,-** Ft/m2/nap |
| 9. | Úttesten kívüli, 14 napot meghaladó folyamatos gépjárműtárolás | **1.308,-** Ft/m2/hó | **1.570,-** Ft/m2/hó |
| 10. | Közúti közlekedésre alkalmatlan jármű 48 órát meghaladó tárolása | **2.477,-** Ft/m2/nap | **2.970,-** Ft/m2/nap |
| 11. | Vendéglátóipari előkert, kerthelyiség, illetve terasz kialakítása | **1.499,-** Ft/m2/hó, de minimum 6.000,- Ft | **1.725-** Ft/m2/hó, de minimum 7.000,- Ft |
| 12. | Alkalmi jellegű vendéglátás | **159,-** Ft/m2/nap, de minimum 6.000,- Ft | **190,-** Ft/m2/nap, de minimum 7.000,- Ft |
| 13. | Fülke, bódé, pavilon elhelyezése | **2.591,-** Ft/m2/hó, de minimum 6.000,- Ft | **2.980,-** Ft/m2/hó, de minimum 7.000,- Ft |
| 14. | Családi eseményhez kapcsolódó közterület-használat | **44 ,-** Ft/m2/nap, de minimum 6000.- Ft. | **50,-** Ft/m2/nap, de minimum 7.000.-Ft. |
| 15. | Mobil reklámhordozó jármű | **-** | **3.000** Ft/nap |

A díjszabás módosításán túl javaslom az alábbi módosítások rendeletben történő átvezetését is:

1. Az elmúlt időszakban a településen megjelentek a mobil reklámhordozó járművek, amelyekre vonatkozó díjszabási szabályokat a hatályos önkormányzati rendelet jelenleg nem tartalmazza. A szabályozás kiegészítése szükségessé vált annak érdekében, hogy ezen új típusú reklámtevékenységre is egyértelmű, jogszerű díjfizetési kötelezettség kerüljön meghatározásra.
2. Indokolt továbbá a mozgóbolti árusítás esetében alkalmazott díjtételek mértékegységének felülvizsgálata. A jelenleg alkalmazott Ft/hét alapú rendszer helyett a Ft/nap mértékegységre történő áttérés pontosabb, átláthatóbb díjszabást tesz lehetővé a tevékenység tényleges időtartamának figyelembevételével.
3. Emellett szükségesnek tartom a fülke, bódé, pavilon elhelyezésének – az egy hónapot meghaladó időtartamú esetekre vonatkozó – részletes rendeleti szabályozását. A módosítás célja, hogy az elhelyezésre kerülő építmények megfeleljenek a településképi követelményeknek, a köztisztasági előírásoknak, valamint a közlekedésbiztonsági szempontoknak, ezáltal biztosítva a rendezett és esztétikus településkép fenntartását.
4. A rendeletben hivatkozott országos településrendezési és építési követelményekről szóló 253/1997. (XII.20.) Korm. rendelet (OTÉK) hatályon kívül helyezése okán javasolt az új jogszabályi rendelkezésre való hivatkozás: a településrendezési és építési követelmények alapszabályzatáról szóló 280/2024. (IX. 30.) Korm. rendelet.

Magyarország gazdasági stabilitásáról szóló 2011. évi CXCIV. törvény 32.§- a alapján a *„Fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak el kell telnie.”*

Tekintettel arra, hogy a tervezett módosítás a fizetési kötelezettséget növeli, így a hatálybalépés időpontjaként a 2026. január 01-i határidő javasolt, amely lehetőséget teremt az érintettek megfelelő tájékoztatására, ezáltal az érintettek részéről az új szabály betartásához szükséges intézkedések előkészítésére, megtételére is.

Előzetes hatásvizsgálat a rendelethez:

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt képviselő-testületet:

**A rendelettervezet jelentősnek ítélt hatásai:** A társadalmi és gazdasági hatásvizsgálat kapcsán megállapítható, hogy a rendelettervezet igazodik a központi jogszabályokhoz. A tervezett módosítás a közterület használati díjak módosítását irányozza elő, amely időszerűvé és indokolttá vált a jelenlegi gazdasági és inflációs környezet miatt. A rendelet módosításának környezeti hatása nem értelmezhető.

**A rendelet megalkotásának szükségessége, a jogalkotás elmaradásának várható következményei:** A rendelet megalkotásának szükségességét indokolja a jelenleg tapasztalható

kedvezőtlen gazdasági és inflációs környezet, amely a települési önkormányzatokat is nehéz helyzetbe hozza. A használati díjak emelése a megnövekedett adminisztrációs, elsősorban postaköltségek növekedésére tekintettel válik indokolttá, amellyel némi többletbevétel realizálható. A rendelet megalkotásának elmaradása okán az önkormányzati bevételforrás növelése nem realizálható.

**A rendelet alkalmazásához szükséges személyi, szervezeti, tárgyi és pénzügyi feltételek:** Az új szabályok alkalmazásához, végrehajtásához szükséges személyi, szervezeti, tárgyi feltételek adottak. A pénzügyi feltételek rendelkezésre állnak.

A fentiekben foglaltak alapján javaslom a közterületek használatáról szóló 8/2014. (III. 28.) számú önkormányzati rendelet módosítását. A rendelettervezet jelen előterjesztés 1. számú mellékletét képezi.

A Pénzügyi és Gazdasági Bizottság ülésén felmerült az úttesten kívüli, folyamatos gépjárműtárolás időtartamának 48 óra helyett 14 napra történő módosítása, amely módosítás elfogadásra továbbá az előterjesztésben és a rendelet-tervezetben is átvezetésre került.

A Pénzügyi és Gazdasági Bizottság az előterjesztést a 2025. november 20-i ülésén megtárgyalta, és a – fenti módosítással együtt – a 95/2025. (XI.20.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést megtárgyalni majd a közterületek használatáról szóló 8/2014. (III.28.) önkormányzati rendelet módosítását elfogadni szíveskedjen.

**Zalaszentgrót**, 2025. november 21.

|  |  |
| --- | --- |
|  | **Baracskai József**  polgármester |

Az előterjesztés a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |